Vyhodnotenie plnenia úloh zo smernice pre civilné núdzové plánovanie
v Slovenskej republike v roku 2007

l. Úvod
Bodom B.4. uznesenia vlády Slovenskej republiky  č. 4 z 11. januára 2006, ktorým vláda Slovenskej republiky (ďalej len „vláda SR“) schválila smernicu pre civilné núdzové plánovanie v Slovenskej republike (ďalej len „smernica“) je uložené ministrovi vnútra predkladať na rokovanie vlády SR každoročne vyhodnotenie plnenia úloh zo smernice do 31. marca každého nasledujúceho roku. Smernica bola spracovaná z dôvodu potreby rozpracovania úloh ministerskej smernice NATO pre civilné núdzové plánovanie na roky 2005 - 2006 na podmienky Slovenskej republiky a na základe uznesenia vlády SR č. 354/2005 k návrhu Harmonogramu prípravy nových strategických, koncepčných, plánovacích, legislatívnych a ostatných dokumentov pre oblasť bezpečnosti a obrany Slovenskej republiky v rokoch 2005 – 2006. 
           V roku 2007 bola na základe opatrení z ministerskej smernice NATO na roky 2007 až 2008 vykonaná aktualizácia smernice hlavne v oblasti odozvy na teroristické útoky za použitia chemických, biologických, rádioaktívnych a jadrových látok. Aktualizácia smernice bola schválená uznesením vlády SR č. 840 z  3. októbra 2007.

2. Vyhodnotenie plnenia úloh v hlavných oblastiach civilného núdzového plánovania v Slovenskej republike
Vyhodnotenie plnenia úloh zo smernice v roku 2007 je spracované po oblastiach, definovaných smernicou. Prehľad plnenia úloh jednotlivými ministerstvami a ostatnými ústrednými orgánmi štátnej správy podáva aktuálny obraz o plnení stanovených úloh v uplynulom roku.

2.1. Vypracovanie pracovných postupov krízového manažmentu s dôrazom na použitie civilných zdrojov na podporu orgánov štátnej správy pri riešení následkov krízových situácií a na podporu vojenských operácií

a) Ministerstvo hospodárstva Slovenskej republiky
Ministerstvo hospodárstva Slovenskej republiky sa aktívne zapojilo do práce v Organizácii pre zákaz chemických zbraní - Organisation for the Prohibition of Chemical Weapons (ďalej len „OPCW“). Vykonalo medzinárodný kurz civilnej ochrany na ochranu proti chemickým zbraniam v spolupráci s Technickým sekretariátom OPCW - Technical Secretariat OPCW (ďalej len „TS OPCW“), Vzdelávacím a technickým ústavom civilnej ochrany Ministerstva vnútra Slovenskej republiky (od 1. novembra 2007 Vzdelávací a technický ústav sekcie krízového manažmentu a civilnej ochrany Ministerstva vnútra Slovenskej republiky) a Ministerstvom obrany Slovenskej republiky v Slovenskej Ľupči v dňoch 15. - 20. apríla 2007 za účasti 19 účastníkov z 18 členských krajín OPCW. 
	V oblasti hospodárskej mobilizácie bol v súčinnosti Ministerstva hospodárstva Slovenskej republiky a Správy štátnych hmotných rezerv Slovenskej republiky jednotný informačný systém hospodárskej mobilizácie doplnený o dátový model, ktorého súčasťou je komplexný prehľad o vytvorených a skladovaných pohotovostných zásobách štátnych hmotných rezerv. V súčasnosti sú v rámci jednotného informačného systému hospodárskej mobilizácie poskytované komplexné databázy pohotovostných zásob, hmotných rezerv a mobilizačných rezerv. Databázy obsahujúce zásoby pohotovostné, hmotné a mobilizačné sú navzájom kompatibilné.

b) Ministerstvo dopravy, pôšt a telekomunikácií Slovenskej republiky
	Ministerstvo dopravy, pôšt a telekomunikácií Slovenskej republiky koordinovalo prácu medzirezortnej odbornej pracovnej komisie na vypracovanie materiálu „Koncepcia organizačného, prevádzkového a technického riešenia systému núdzových komunikácií v Slovenskej republike a program jej realizácie“ (ďalej len „koncepcia“).  Koncepcia bola schválená uznesením vlády SR  č. 281 z 21. marca 2007. Následne Ministerstvo dopravy, pôšt a telekomunikácií Slovenskej republiky koordinovalo proces vypracovania materiálu „Projektový zámer realizácie systému núdzových komunikácií v Slovenskej republike“, ktorý nadväzuje na uvedenú koncepciu.
	Pripravilo Memorandum o spolupráci medzi Ministerstvom dopravy, pôšt a telekomunikácií Slovenskej republiky a Centrom predsedu vlády Maďarskej republiky pre núdzové komunikácie. Cieľom memoranda je zabezpečiť užšiu spoluprácu v oblasti krízového manažmentu elektronických komunikácií a poštových služieb, koordináciu aktivít v rámci plánovacieho výboru NATO pre civilné komunikácie (NATO/CCPC), ako aj vzájomnú informovanosť o mimoriadnych udalostiach. V mesiaci október 2007  vykonalo pracovné rokovanie so zástupcami odboru krízového riadenia Ministerstva dopravy Českej republiky v oblasti spolupráce v rámci aktivít plánovacích výborov NATO, vzájomnej súčinnosti pri príprave dokumentov a pri riešení krízových situácií v doprave.
	V priebehu roku 2007   spolupracovalo s orgánmi Európskej komisie na pripomienkovaní a prerokúvaní návrhu „Smernice Rady EÚ o identifikácii a označení európskej kritickej infraštruktúry a zhodnotení potreby zlepšiť jej ochranu“ a zabezpečovalo  účasť a zastupovanie Slovenskej republiky na rokovaniach pracovných skupín EÚ v oblasti problematiky ochrany kritickej infraštruktúry. 
            Zabezpečilo vykonanie rokovaní v rámci medzirezortnej pracovnej skupiny pre prípravu opatrení boja proti terorizmu v oblasti železničnej dopravy so zástupcami Železničnej polície, Železníc Slovenskej republiky, Železničnej spoločnosti Slovensko, a. s., a Železničnej spoločnosti Cargo Slovakia, a. s.. V oblasti poštových služieb vykonal rezort rokovania so zástupcami Slovenskej pošty k návrhu súčinnosti zainteresovaných subjektov pri činnostiach súvisiacich s podozrivými poštovými zásielkami. Výsledkom rokovaní je prijatie potrebných organizačných opatrení na zabezpečenie vzájomnej súčinnosti.
Ministerstvo dopravy, pôšt a telekomunikácií Slovenskej republiky  vypracovalo Koncepciu zabezpečenia plnenia úloh hospodárskej mobilizácie  v železničnej doprave, ktorá bola schválená na rokovaní porady vedenia ministerstva. 
	
c) Ministerstvo zdravotníctva Slovenskej republiky
	Ministerstvo zdravotníctva Slovenskej republiky pokračovalo v realizácii úloh z programu ďalšieho rozvoja  ochrany obyvateľov Slovenskej republiky proti chemickým zbraniam do roku 2007. Prostredníctvom Národného toxikologického informačného centra Fakultnej nemocnice s poliklinikou v Bratislave bol zabezpečený nákup antidot pre nervovo paralytické látky. Uvoľnilo finančné prostriedky na nákup detekčnej techniky pre Úrad verejného zdravotníctva Slovenskej republiky v sume 1,6 mil. Sk. 10 mil. Sk uvoľnil rezort pre Fakultnú nemocnicu L. Pasteura v Košiciach na výstavbu  špecializovaného pracoviska na liečenie  zranení spôsobených toxickými chemickými látkami. V rámci prípravy na biologické hrozby spracovalo návrh zákona o zákaze biologických zbraní, ktorý bol schválený Národnou radou Slovenskej republiky a uverejnený v Zbierke zákonov Slovenskej republiky pod číslom  218/2007.
	Zameralo sa na ďalšie pokračovanie prípravy rezortu a Slovenskej republiky na možnú pandémiu chrípky, ktorá sa realizovala v gescii pandemickej komisie vlády Slovenskej republiky.  V rámci prípravy na pandémiu chrípky v mesiaci máj 2007 uskutočnilo Ministerstvo zdravotníctva Slovenskej republiky  v spolupráci s Ministerstvom vnútra Slovenskej republiky a so Štátnou veterinárnou a potravinovou správou Slovenskej republiky v Košiciach medzinárodný workshop  a následne ukážkové cvičenie pod názvom Zádiel 2007. V rámci cvičenia boli vykonané praktické ukážky likvidácie možného ohniska nákazy vtáčej chrípky, praktická realizácia karanténnych opatrení v obci a precvičená činnosť zložiek integrovaného záchranného systému pri zachytení osoby nakazenej nebezpečnou prenosnou chorobou.	

d) Úrad jadrového dozoru Slovenskej republiky
	Úrad jadrového dozoru Slovenskej republiky zorganizoval pracovné stretnutia zamerané na používanie príručky manažmentu obnovy kontaminovaného územia po radiačnej havárii v rámci projektu EURANOS. Na pracovných stretnutiach sa zúčastnilo Ministerstvo vnútra Slovenskej republiky, Ministerstvo životného prostredia Slovenskej republiky, Ministerstvo zdravotníctva Slovenskej republiky, Ministerstvo obrany Slovenskej republiky, Ministerstvo pôdohospodárstva Slovenskej republiky a obvodné úrady v sídlach krajov. Príručka je vypracovaná pre neskorú fázu havárie. Sú v nej rozpracované jednotlivé postupy pri obnove územia, špecifikácia počtov síl a prostriedkov potrebných pre obnovu územia a výpočet nákladov na sily a prostriedky. Súčasťou príručky sú aj spracované modelové scenáre rôznych typov havárií spojených s únikom rádioaktívnych látok.
	V roku 2007 pokračovala spolupráca medzi Úradom jadrového dozoru Slovenskej republiky a Ministerstvom vnútra Slovenskej republiky pri zosúladení softvérových nástrojov pod názvom RODOS a CIPREGIS,  používaných na vyhodnotenie účinkov únikov nebezpečných látok. 
	
e) Ministerstvo vnútra Slovenskej republiky
Ministerstvo vnútra Slovenskej republiky sa v roku 2007 sústredilo na vypracovanie návrhov interných predpisov na úsekoch krízového riadenia a podpory ozbrojených síl. V rámci tvorby interných predpisov sa zložky Ministerstva vnútra Slovenskej republiky zamerali na skvalitnenie pripravenosti orgánov krízového riadenia na úrovni miestnej štátnej správy. Na úseku spolupráce a podpory ozbrojených síl v mieri i počas krízových situácií bol vypracovaný metodický pokyn, ktorého cieľom je upraviť spoločný postup obvodných úradov pri plnení úloh na úseku obrany štátu a tým zlepšiť podporu miestnych orgánov štátnej správy ozbrojeným silám Slovenskej republiky. 
Významnú úlohu zohráva Ministerstvo vnútra Slovenskej republiky v oblasti monitorovania zložiek životného prostredia pre prípad mimoriadnej udalosti s únikom rádioaktívnych látok. Túto oblasť na území Slovenskej republiky organizuje Slovenské ústredie radiačnej monitorovacej siete (Ústav preventívnej a klinickej medicíny Bratislava). Ministerstvo vnútra Slovenskej republiky buduje a prevádzkuje tri monitorovacie systémy. Monitorovací systém na báze dozimetrov DC - 4C a DC - 4D, určený pre monitorovanie a hodnotenie radiačnej situácie v prípade použitia jadrových zbraní. Tento systém sa aktivuje v prípade potreby s možnosťou využitia pri haváriách atómových elektrární. Prístroje sú rozmiestnené po celom území Slovenskej republiky. Monitorovací systém radiačnými sondami RM - 60 s kontinuálnym meraním, vyhodnocovaním a ukladaním výsledkov podľa vopred nastaveného režimu. Tento systém umožňuje automatické upozornenie prekročenia nastavených hodnôt a vyhlásenie poplachu. Monitorovací systém založený na gamaspektrometrickom meraní vzoriek pôd z vopred určených bodov po celom území Slovenskej republiky i ďalších vzoriek životného prostredia, ako i nepravidelnom meraní vzoriek potravinového reťazca. Vzorky vyhodnocujú kontrolné chemické laboratóriá Vzdelávacieho a technického ústavu sekcie krízového manažmentu a civilnej ochrany Ministerstva vnútra Slovenskej republiky.

2.2. poskytovanie síl a prostriedkov Slovenskej republiky na riešenie krízových situácií pre potreby členských štátov NATO

a) Ministerstvo vnútra Slovenskej republiky
Ministerstvo vnútra Slovenskej republiky reagovalo na požiadavku hlavného veliteľstva NATO (oddelenia civilného núdzového plánovania) už v roku 2003 a nahlásilo do databázy spôsobilostí pre riešenie následkov použitia chemických, biologických, rádioaktívnych a jadrových (ďalej len „CBRN“ ) látok MODUL 1 a MODUL 2  na detekciu a identifikáciu CBRN látok. Touto databázou v súčasnosti disponuje Euroatlantické centrum pre odozvu na katastrofy – Euroatlantic Disaster Response Coordination Centre (ďalej len „EADRCC“), ktoré v prípade potreby má prehľad  o spôsobilostiach  krajín v rámci Euroatlantickej partnerskej rady – Euroatlantic Partnership Council (ďalej len „EAPC“). 

b) Ministerstvo hospodárstva Slovenskej republiky
Ministerstvo hospodárstva Slovenskej republiky pokračovalo v prevádzkovaní spoločného česko-slovenského projektu pod názvom CATALOGUE. Tento projekt bol vypracovaný Ministerstvom hospodárstva Slovenskej republiky a Správou štátnych hmotných rezerv Slovenskej republiky v súčinnosti s Českou republikou ako súčasť príručky o národných krízových opatreniach priemyselného plánovacieho výboru NATO. Ministerstvo hospodárstva Slovenskej republiky pokračovalo vo vytváraní databázy obsahujúcej skúsenosti z kríz, ktoré sa objavili v jednotlivých krajinách EAPC. 

c) Ministerstvo zdravotníctva Slovenskej republiky
	Na základe uznesenia vlády SR č. 57/2007 k návrhu „Medzinárodné zdravotné predpisy (2005), schválené Svetovou zdravotníckou organizáciou“ bola zriadená medzirezortná pracovná skupina, ktorá v gescii Úradu verejného zdravotníctva Slovenskej republiky vypracovala Plán opatrení Slovenskej republiky pre prípad vzniku udalostí, podliehajúcich Medzinárodným zdravotníckym predpisom (2005), schváleným Svetovou zdravotníckou organizáciou, ktorý bol schválený uznesením vlády SR č. 18/2008. 
	V oblasti zabezpečenia spoločného výcviku síl a prostriedkov Slovenskej republiky na riešenie krízových situácií sa sily a prostriedky záchrannej zdravotnej služby rezortu zdravotníctva zúčastňovali spoločných cvičení organizovaných Ministerstvom zdravotníctva Slovenskej republiky a Ministerstvom vnútra Slovenskej republiky.
	V oblasti psychologickej prípravy bol po prvýkrát nasadený do činnosti i tím psychosociálnej intervencie na pomoc raneným a zasiahnutým, ako i pre osoby zaradené v silách a prostriedkoch nasadených zložiek integrovaného záchranného systému. Tento tím bol zriadený Operačným strediskom záchrannej zdravotnej služby Slovenskej republiky.

d ) Ministerstvo obrany Slovenskej republiky
	Ministerstvo obrany Slovenskej republiky, tak ako aj Ministerstvo vnútra Slovenskej republiky, prispelo kapacitami mobilného detekčného a identifikačného laboratória v prípade použitia CBRN látok, mobilného veterinárneho laboratória a dekontaminačného tímu na dekontamináciu zasahujúcich jednotiek, techniky, terénu, zariadení, ako aj postihnutého obyvateľstva. Boli ponúknuté rezortné stacionárne nemocnice v Bratislave, Ružomberku, Košiciach a Novej Polianke.

2.3.  Rozvíjanie dvojstranných a mnohostranných opatrení na uľahčenie prekračovania hraníc záchranárskym jednotkám a expertom 

a) Ministerstvo financií Slovenskej republiky
Tejto oblasti sa Ministerstvo financií Slovenskej republiky začalo venovať už v roku 2006. V súčasnosti je v platnosti usmernenie Colného riaditeľstva Slovenskej republiky pre jednotlivé colné úrady. Toto usmernenie bolo vydané na účel uľahčenia colného vybavenia a prekračovania vonkajšej hranice EÚ záchranárskym jednotkám a expertom. Colné riaditeľstvo Slovenskej republiky zároveň listom informovalo Ministerstvo vnútra Slovenskej republiky o postupe, ktorý budú colné úrady uplatňovať, aby dochádzalo k minimálnemu zdržaniu pri prechode colným priechodom a aby boli zároveň splnené minimálne colné formality vyplývajúce zo všeobecne záväzných právnych predpisov.

2.4.  Určovanie a zapájanie odborníkov do procesu na podporu plnenia opatrení krízového manažmentu v oblasti civilného núdzového plánovania a expertov do EADRCC

a) Ministerstvo vnútra Slovenskej republiky
	Ministerstvo vnútra Slovenskej republiky plní funkciu národného kontaktného miesta Slovenskej republiky voči EADRCC.
Ministerstvo vnútra Slovenskej republiky gestoruje oblasť spolupráce s Vyšším výborom NATO pre civilné núdzové plánovanie - Senior Civil Emergency Planning Committee NATO (ďalej len „SCEPC NATO“) a v tomto smere spolupracuje so Stálou delegáciou Slovenskej republiky pri NATO. Predseda výboru Bezpečnostnej rady Slovenskej republiky pre civilné núdzové plánovanie sa zúčastňuje na rokovaniach SCEPC NATO. 
	V rámci tohto výboru pracujú ďalšie  podvýbory a komisie za aktívnej účasti zástupcov jednotlivých rezortov.  Z Ministerstva vnútra Slovenskej republiky je zástupca vo výbore pre civilnú ochranu - Civil Protection Committee. Ako súčasť tohto výboru pracuje skupina expertov pre varovné a detekčné systémy v prípade použitia CBRN látok, ich uvoľnenia vplyvom technologických alebo prírodných udalostí, ako aj systémov súvisiacich s inými druhmi udalostí. V rámci činnosti tejto skupiny bolo organizované cvičenie INTEX zamerané na vyhodnotenie situácie po použití CBRN látok podľa predpisu pod názvom ATP-45. 

b) Ministerstvo hospodárstva Slovenskej republiky
	Prostredníctvom zástupkyne Ministerstva hospodárstva Slovenskej republiky má Slovenská republika  zastúpenie v priemyselnom plánovacom výbore – Industrial Planning Committee.  Zástupkyňa rezortu je členkou troch pracovných skupín v rámci priemyselného plánovacieho výboru - tréningový tím expertov, pracovná skupina zaoberajúca sa alokáciou zdrojov a tím na výber nových civilných expertov NATO.

c) Ministerstvo dopravy, pôšt a telekomunikácií Slovenskej republiky
Ministerstvo dopravy, pôšt a telekomunikácií Slovenskej republiky priebežne zabezpečovalo účasť zástupcov na rokovaniach štyroch plánovacích výborov. Ide o plánovací výbor pre civilné komunikácie – Civil Communication Planning Committee, plánovací výbor pre vnútrozemskú dopravu - Planning Board Inland Surface Transport, plánovací výbor pre civilné letectvo – Civil Aviation Planning Committee a plánovací výbor pre námornú plavbu – Planning Board Ocean Shipping.
V roku 2007 bol schválený ako expert za Slovenskú republiku v oblasti poštových služieb zástupca Slovenskej pošty, a. s., ktorý bude pracovať v plánovacom výbore pre civilné komunikácie.

d) Ministerstvo pôdohospodárstva Slovenskej republiky
	Prostredníctvom zástupcu Ministerstva pôdohospodárstva Slovenskej republiky má Slovenská republika zastúpenie v plánovacom výbore pre potraviny a poľnohospodárstvo - Food and Agriculture Planning committee.

e) Ministerstvo zdravotníctva Slovenskej republiky
	Ministerstvo zdravotníctva Slovenskej republiky zabezpečovalo účasť svojho zástupcu v zdravotníckom výbore - Joint Medical Committee ako aj ďalších  troch expertov pre oblasť radiačných, chemických a biologických hrozieb. O záveroch z  rokovaní expertov je informovaný krízový manažment rezortu ako aj členovia výboru Bezpečnostnej rady Slovenskej republiky pre civilné núdzové plánovanie.

2.5. Podpora činnosti plánovacích výborov a komisií Vyššieho výboru pre civilné núdzové plánovanie NATO

a) Ministerstvo hospodárstva Slovenskej republiky
	V roku 2007 Slovenská republika a Česká republika pokračovali v tvorbe databázy opatrení a materiálových potrieb využívaných pri krízových situáciách prostredníctvom projektu CATALOGUE. Na plenárnom zasadnutí  priemyselného plánovacieho výboru bolo rozhodnuté, že projekt bude pokračovať aj naďalej. Slovenská republika prostredníctvom Ministerstva hospodárstva Slovenskej republiky prispela do databázy priemyselnej výroby a výskumu - Inventory of Industrial Production and Research. Databáza poskytuje prehľad o zásobách liekov, vakcín a ďalšieho zdravotníckeho materiálu. Za Slovenskú republiku je v databáze uvedených šesť výrobných firiem. 

b) Ministerstvo dopravy, pôšt a telekomunikácií Slovenskej republiky
	Ministerstvo dopravy, pôšt a telekomunikácií Slovenskej republiky zorganizovalo rokovanie pracovnej skupiny plánovacieho výboru pre pozemnú dopravu v dňoch 18. - 21. júna 2007. Jeho zástupca ako predseda pracovnej skupiny v rámci výboru pre civilné komunikácie organizačne zabezpečoval prípravu jednotlivých rokovaní a vypracúval materiály pre potreby  výboru pre civilné komunikácie.

c) Ministerstvo vnútra Slovenskej republiky
	Ministerstvo vnútra Slovenskej republiky medzirezortne koordinovalo činnosť, vyplývajúcu zo smernice. 
	Pripomienkovalo a zúčastňovalo sa spracovania dôležitých dokumentov, ktoré spracovávali pracovné skupiny v rámci jednotlivých plánovacích výborov SCEPC NATO, alebo ktoré boli predmetom rokovania konferencií. 
	V rámci rezortu boli spracované podklady na plenárne rokovania SCEPC NATO k prerokovávaným dokumentom pre zástupcov, ktorí sa  zúčastnili na  rokovaniach. 
	Sekretariát výboru Bezpečnostnej rady Slovenskej republiky pre civilné núdzové plánovanie koordinoval činnosť ministerstiev a ostatných ústredných orgánov štátnej správy  v tejto oblasti a pripravil informácie o jednotlivých dokumentoch a materiáloch na rokovanie výboru Bezpečnostnej rady Slovenskej republiky pre civilné núdzové plánovanie, ktoré môžu byť využité hlavne pri riešení mimoriadnej udalosti, ako aj činnosti expertov na miestach postihnutých mimoriadnou udalosťou. V roku 2007 bola na základe opatrení z Ministerskej smernice NATO na roky 2007 až 2008 vykonaná aktualizácia smernice hlavne v oblasti odozvy na teroristické útoky za použitia chemických, biologických, rádioaktívnych a jadrových látok. Aktualizácia smernice bola schválená uznesením vlády SR č. 840 z  3. októbra 2007.

2.6. Podpora aktivít SCEPC NATO
	V roku 2007 sa Slovenská republika aktívne zúčastnila na medzinárodnom poľnom cvičení IDASSA 2007, ktoré sa uskutočnilo v Chorvátsku  v mesiaci máj. Cvičenie sa konalo v súlade s výcvikovou politikou SCEPC NATO v spolupráci s EADRCC. Slovenská republika ako jediná v plnom rozsahu zabezpečila účasť civilnej a vojenskej zložky v tíme. Cvičenia sa zúčastnil spoločný tím zložený z MODULU - 2 Ministerstva vnútra Slovenskej republiky na detekciu a monitoring neznámych CBRN látok spolu so špecialistami na detekciu a dekontamináciu CBRN látok práporu radiačnej, chemickej a biologickej ochrany Ozbrojených síl Slovenskej republiky. Na cvičení IDASSA sa ako pozorovatelia zúčastnili aj odborníci z Ministerstva obrany Slovenskej republiky, Ministerstva hospodárstva Slovenskej republiky a Úradu jadrového dozoru Slovenskej republiky.
	V roku 2007 sa začala príprava Slovenskej republiky na cvičenie krízového manažmentu NATO CMX 08.  Uznesením vlády SR  č. 491 zo  6. júna 2007 bol schválený spoločný materiál Ministerstva zahraničných vecí Slovenskej republiky a Ministerstva obrany Slovenskej republiky k organizácii prípravy Slovenskej republiky na cvičenia krízového manažmentu NATO, plánované v rokoch 2007 a 2008. Koordinovaním účasti Slovenskej republiky na cvičení krízového manažmentu NATO CMX 08 bolo poverené Ministerstvo obrany Slovenskej republiky. Na príprave sa podieľa Ministerstvo zahraničných vecí Slovenskej republiky, Ministerstvo vnútra Slovenskej republiky a Slovenská informačná služba.

2.7. Spolupráca s príslušnými mimovládnymi organizáciami pri riešení krízových situácií

a) Ministerstvo zahraničných vecí Slovenskej republiky
	Spolupráca s mimovládnymi organizáciami v tejto oblasti sa zabezpečuje v súlade s Mechanizmom poskytovania humanitárnej pomoci Slovenskej republiky do zahraničia. Mechanizmus podrobne stanovuje rozdelenie právomocí a kompetencií hlavných aktérov slovenskej humanitárnej pomoci, definuje základné pojmy súvisiace s problematikou, rozpracúva zabezpečenie jednotlivých foriem humanitárnej pomoci a upresňuje úlohy pre Ministerstvo vnútra Slovenskej republiky a Ministerstvo zahraničných vecí Slovenskej republiky.

3.  Plnenie úloh civilného núdzového plánovania inými ministerstvami a ústrednými    orgánmi štátnej správy
	Ministerstvá a ústredné orgány štátnej správy,  ktoré neplnili v roku 2007 konkrétne úlohy zo smernice, plnili úlohy civilného núdzového plánovania vo svojej pôsobnosti. Išlo predovšetkým o vypracovanie  plánov hlavných úloh v oblasti civilného núdzového plánovania, obranného a krízového plánovania a hospodárskej mobilizácie. Osobitné postavenie pri plnení úloh civilného núdzového plánovania má Správa štátnych hmotných rezerv Slovenskej republiky, ktorá plnila úlohy civilného núdzového plánovania v súčinnosti s ostatnými rezortmi, hlavne v súčinnosti s Ministerstvom hospodárstva Slovenskej republiky.
	Pozitívom bola aktívna účasť rezortov pri zapájaní odborníkov do podujatí organizovaných SCEPC NATO ako aj EÚ.

4. Záver
	Úlohy vyplývajúce zo smernice boli plnené rezortmi a ďalšími ústrednými orgánmi štátnej správy na základe priorít a v rozsahu disponibilných finančných prostriedkov. V  roku 2008 bude potrebné stabilizovať prácu výboru Bezpečnostnej rady pre civilné núdzové plánovanie vzhľadom na skutočnosť, že v ňom došlo k viacerým personálnym zmenám. Vyhodnotenie stavu plnenia úloh zo smernice v roku 2008 bude v súlade s uznesením vlády Slovenskej republiky č. 4 z 11. januára 2006 k návrhu smernice pre civilné núdzové plánovanie v Slovenskej republike predložené na rokovanie vlády Slovenskej republiky v marci roku  2009.